पत्तालेबाट एभरेस्ट ट्रेल रेस
संसारकै उत्कृष्ट १० साहसिक ट्रेल रेसमध्ये एभरेस्ट ट्रेल रेसको नवौं संस्करण सोमबार सोलु दूधकुण्ड नगरपालिका ८ पत्तालेबाट सुरु भएको छ । सन् २०११ देखि निरन्तर दोलखाको जिरीबाट रेस सुर हुन्थ्यो । यस वर्ष स्थान परिवर्तन गरेर पत्तालेबाट सुरु गरिएको हो । 
(सोलुखुम्बु) — संसारकै उत्कृष्ट १० साहसिक ट्रेल रेसमध्ये एभरेस्ट ट्रेल रेसको नवौं संस्करण सोमबार सोलु दूधकुण्ड नगरपालिका ८ पत्तालेबाट सुरु भएको छ । सन् २०११ देखि निरन्तर दोलखाको जिरीबाट रेस सुर हुन्थ्यो । यस वर्ष स्थान परिवर्तन गरेर पत्तालेबाट सुरु गरिएको हो । नेपालका तीनसहित १३ राष्ट्रका ४३ धावक ट्रेल रेसमा सहभागी छन् । रेसमा नेपालका सुमन कुलुङ, पासाङ शेर्पा र कृष्णकुमारी भुजेल सहभागी छन् । स्पेन, अर्जेन्टिना, फ्रान्स, दक्षिण अफ्रिका, मेक्सिको, बेल्जियम, बेलायत, ब्राजिल, अल्जेरिया, नर्वे र भियतनामका सहभागी रहेका छन् ।जिरीको रुटमा जथाभावी सडक खनिनुका साथै गौरीशंकर संरक्षण क्षेत्रमा महँगोल शुल्क तिनुपर्ने भएपछि पत्तालेबाट रेस गर्नुपरेको आयोजक अन्नपूर्ण ट्रेक्स एन्ड एक्सपिडिसन प्रालिका कार्यकारी निर्देशक कामी शेर्पाले बताए । उनका अनुसार गौरीशंकर संरक्षण क्षेत्रमा २ किलोमिटर यात्रा गर्दा एक जना बराबर तीन हजार तिर्नुपर्ने भएकाले गन्तव्य परिवर्तन गरिएको हो । रेस पत्तालेबाट सुरु भएर एक सातामा च्याङसार, खोरिया, दिम्स्यास, पिकेडाँडा, लाम्जुरा, जुनबेंसी, फुङमोचे, तोङगीनासा, टाक्सिन्दु, यावागोन्पा, जुभिङफेदी, खरिखोला, नाम्चे, खुम्जुङ, फोर्चे, पाङबोचे, त्याङबोचे हुँदै लुक्लामा आएर सकिनेछ । कुल १ सय ७५ किलोमिटर दुरीको रेसमा खेलाडीलाई समुन्द्री सतहदेखि ४ हजार मिटरभन्दा माथिसम्म दौडाइने छ । एभरेस्ट अल्ट्रा रेस सन् २०११ मा पर्यटन वर्ष केन्द्रित गरी जिरीबाट सुरु गरिएको थियो । यसले पर्यटन वर्ष २०२० को प्रवर्द्धनसमेत सहयोग पुग्ने आयोजकको भनाइ छ । ‘हामीले तेन्जिङ र हिलारी हिँडेको रुटबाट सुरुआत गरेका थियौं तर त्यसलाई जोगाउन स्थानीय र संघ सरकारले नसकेपछि रुट परिवर्तन गरेका छौं ।’ अन्नपूर्ण ट्रेक्सका निर्देशक शेर्पाले भने, ‘यो रुटले पर्यावरण बचाउने सन्देश दिनुका साथै पर्यटन प्रचारमा पनि आवश्यक सघाउ पुग्ने आशा छ ।’यो रेस नेपालमा हुने अल्ट्रा रेसमध्ये व्यवस्थित र महँगो रेस मानिने आयोजकको दाबी छ । यसमा प्रत्येक दिन धावकले एक क्याम्प (शिविर) मात्र दौडन पाउनेछन् । ६ रात क्याम्पमा बिताउँदै भोलिपल्ट अर्को क्याम्पका लागि उनीहरू दौडिनेछन् । क्याम्पमा खानेबस्ने सबै सुविधा आयोजकले उपलब्ध गराउँछ । प्रत्येक धावकलाई जीपीएस प्रणालीबाट ट्र्याकिङ गरिन्छ । रुटहरूमा समेत चिन्ह लगाएर प्रस्ट बनाइने गरेको शेर्पाले बताए । मेडिकल टिमसमेत साथै रहेकाले जोखिममा उद्दारको सम्भावना बढी हुने एभरेस्ट म्याराथन विजेता भइसकेका सुमन कुलुङले बताए ।पत्तालेबाट रेस सुरु भएपछि तल्लो सोलु क्षेत्रको सीमा जोडिएको ओखलढुंगाको जन्तरधाप, ठाडेलगायतका स्थानको पर्यटन विकासमा टेवा पुग्ने आयोजकको विश्वास छ । ‘पछिल्लो समय तल्लो सगरमाथा अर्थात सोलु–दूधकुण्ड नगरपालिका क्षेत्रमा पर्यटकको संख्या ह्वात्तै बढेको छ ।’ दूधकुण्ड नगरपालिकाका मेयर नाम्गेल जाङबु शेर्पाले भने, ‘यस्ता रेसले झनै विदेशमा हाम्रो ठाउँको प्रचार धेरै हुन्छ ।’